‘Lyk’ op afgeleë strand gewaar tydens pretvlug | Maroela Media
‘Lyk’ op afgeleë strand gewaar tydens pretvlug
Foto: Reghard Roets/Facebook
Die vlieënier van ŉ mikrovliegtuig het danksy ŉ belofte om ŉ vriend op ŉ pretvlug te vat, heel moontlik ŉ man wat bewusteloos op ŉ afgeleë strand gelê het se lewe gered.
Die vlieënier, Reghard Roets, het Donderdag saam met ŉ vriend van Ballito na die Amatikulu-area gevlieg toe hulle op pad terug ŉ man op ŉ afgeleë strand sien lê het.
Daar was nie ŉ veilige plek om te land nie en Roets het die GPS-koördinate aan sy vrou gestuur en sy het hulp ontbied.
Bernard Minnie, die Nasionale Seereddingsinstituut (NSRI) se bevelvoerder in Richardsbaai, het gesê die polisie is teen 10:22 van die situasie ingelig waarna daar onmiddellik met ŉ soek- en reddingsoperasie begin is.
Daar is vasgestel dat die man op ŉ strand noord van die Tugelamond gewaar is. Dit het soek- en reddingswerkers egter lank gevat om by die man uit te kom weens die onbegaanbare terrein.
“By hul aankoms op die toneel het hulle gesien die man leef nog. Paramedici het die ernstig beseerde man onmiddellik vir verdrinkingsimptome begin behandel.”
Paramedici van IPSS Medical Rescue het ook opgedaag en met die behandeling van die man gehelp. Volgens Minnie het die polisie teen 21:00 die hulp van die NSRI versoek om die man van die toneel te verwyder.
NSRI-reddingswerkers het omstreeks 22:00 op die toneel aangekom. Die man is op ŉ draagbaar gelaai waarna daar sowat 5 km gestap is om ŉ ambulans te bereik.
Die man is in ernstige maar stabiele toestand deur IPSS Medical Rescue se ambulans na ŉ nabygeleë hospitaal geneem vir verdere behandeling.
Volgens Minnie is die reddingsoperasie Vrydagoggend teen 01:46 voltooi. “Dit is nog nie duidelik hoe die man op die strand beland het nie.”
2 vas ná kind in spervuur beland
Polisie ondersoek of vrou gekaap, vergiftig is